Document ID: 32004R2068

32004R2068
L 358/2
JURNALUL OFÍCIAL AL UNIUNII EUROPENE
REGULAMENTUL (CE) NR. 2068/2004 AL CONSILIULUI
din 29 noiembrie 2004
de modificare a Regulamentului (CE) nr. 2667/2000 privind Agenția Europeană pentru Reconstrucție
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 181a alineatul (2) prima teză,
având în vedere propunerea Comisiei,
având în vedere avizul Parlamentului European (1),
întrucât:
(1)
Agenția Europeană pentru Reconstrucție pune în aplicare asistența comunitară prevăzută de Regulamentul (CE) nr. 2666/2000 al Consiliului (2) pentru Serbia și Muntenegru, inclusiv Kosovo, în conformitate cu statutul astfel cum a fost definit prin Rezoluția 1244 a Consiliului de Securitate al Organizației Națiunilor Unite din 10 iunie 1999 și pentru Fosta Republică Iugoslavă a Macedoniei.
(2)
Regulamentul (CE) nr. 2667/2000 al Consiliului (3) privind Agenția Europeană pentru Reconstrucție se aplică până la 31 decembrie 2004.
(3)
În conformitate cu Regulamentul (CE) nr. 2667/2000, Comisia prezintă Consiliului un raport de evaluare privind aplicarea sa și o propunere privind statutul agenției.
(4)
Comisia a făcut public acest raport la 4 iunie 2004.
(5)
Asistența comunitară pentru Serbia și Muntenegru, inclusiv Kosovo, în conformitate cu statutul astfel cum a fost definit prin Rezoluția 1244 a Consiliului de Securitate al Organizației Națiunilor Unite din 10 iunie 1999 și pentru Fosta Republică Iugoslavă a Macedoniei este programată în documentele de strategie pe țară, pentru perioada 2002-2006, în conformitate cu perspectivele financiare ale Comunității. Comisia este pe punctul de a propune programe indicative multianuale pentru perioada 2005-2006 în ceea ce privește aceste țări și teritorii.
(6)
Având în vedere evaluarea favorabilă a activităților agenției și faptul că domeniul asistenței comunitare cuprinde o perioadă care se încheie în 2006, este necesar să se asigure continuitatea punerii în aplicare a asistenței comunitare. Prin urmare, este necesar să se prelungească mandatul Agenției Europene pentru Reconstrucție până la 31 decembrie 2006.
(7)
S-adoptă o cartă constituțională în Republica Federală Iugoslavia la 4 februarie 2003, în scopul de a înlocui numele acestui stat cu cel de „Serbia și Muntenegru” (4). Este necesar să se ia în considerare această modificare.
(8)
Prin urmare, este necesar să se modifice Regulamentul (CE) nr. 2667/2000,
ADOPTĂ PREZENTUL REGULAMENT:
Articolul 1
Regulamentul (CE) nr. 2667/2000 se modifică după cum urmează:
1.
La articolul 1, „Republica Federală Iugoslavia” se înlocuiește cu „Serbia și Muntenegru”.
2.
La articolul 2 alineatul (1) litera (b), „Republica Federală Iugoslavia” se înlocuiește cu „Serbia și Muntenegru”.
3.
La articolul 4 alineatul (10), „Republica Federală Iugoslavia” se înlocuiește cu „Serbia și Muntenegru”.
4.
Articolul 14 se înlocuiește cu următorul text:
„Articolul 14
Până la 31 decembrie 2005, Comisia prezintă un raport Consiliului privind viitorul mandatului agenției. Orice propunere de extindere a mandatului agenției dincolo de data de 31 decembrie 2006 trebuie prezentată de către Comisie Consiliului până la 31 martie 2006.”
5.
Articolul 15 se înlocuiește cu următorul text:
„Articolul 15
Comisia poate delega agenției executarea asistenței comunitare care s-a hotărât pentru Serbia și Muntenegru și Fosta Republică Iugoslavă a Macedoniei în cadrul Regulamentului (CE) nr. 1628/96.”
6.
La articolul 16, data de „31 decembrie 2004” se înlocuiește cu „31 decembrie 2006”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2004.

Labels: 10
18
15